Une biel incuintri par un libri impuartant, impegnât e salacor ancje impegnatîf. La publicazion e je Memoriis di politiche lingustiche, il volum scrit di Adrian Cescje e editât de KappaVu; l’event al è chel de sô presentazion, che e je stade fate martars ai 19 di Zenâr a Udin te Sale dal Consei provinciâl.
Il libri al conte passe cuarante agns di rivendicazions e di mobilitazions e po di iniziativis, di progjets, di azions e di risultâts, che a tocjin la lenghe furlane e il dirit dai furlans di doprâle in maniere normâl.
Dentri des sù par jù sîscent pagjinis de publicazion si cjatin storie, memorie, riflessions e indicazions validis ancje orepresint e pal avignî.
Tal libri si cjate la politiche linguistiche, che e je un cjamp là che in Friûl Adrian Cescje al à fat cun snait e cun determinazion un lavôr preseôs e impuartant, cemût che al à ricuardât juste intant de presentazion ancje il presidente de ARLeF, Lorenzo Fabbro, ma al è ancje spazi pe linguistiche e soredut pe politiche, chê che i à fat simpri cuintri al furlan e ai dirits linguistics e chê che e à sburtât par che il principi di fonde de tutele des minorancis linguistichis, che si cjate tal articul 6 de Costituzion taliane, al vignìs metût in vore, in gjenerâl e in particolâr in Friûl e pai furlans.
Dut chest al ven contât di Cescje daûr de sô esperience, fate di competence e di militance: in chest sens lis sôs memoriis no presentin dome la lote pe afermazion di un principi e pe sô metude in vore concrete, ma a documentin ancje la plui part dal percors politic dal Moviment Friûl, che di chel e je stade memoreade la fondazion juste ai 9 di Zenâr stâts.
E je une narazion che e ten dongje moments specifics, fats, personis, ideis, tendincis, progjets, lavôrs, prodots, decisions, leçs, regolaments e magari cussì no ancje cualchi polemiche, a testemoneance di cemût che, in passât e ancjemò in dì di vuê, no mancjin i ategjaments «dialetants» viers de lenghe furlane e dal so ûs «normâl» tant che lenghe «normâl».
E al è un test che al da cont de suaze storiche, politiche e sociâl là che a son saltadis fûr la definizion di chê che di sù par jù vincj agns e je la grafie uficiâl de lenghe furlane, la normative regjonâl e statâl di tutele e la realizazion di altris imprescj fondamentâi tant che il Grant Dizionari Bilengâl Talian Furlan o il plui resint imprest didatic plurilengâl Lenghis.
Dongje dal autôr, a àn fevelât dal libri e dai siei contignûts ancje Silvana Schiavi Fachin, innomenade esperte di plurilinguisim e di didatiche des lenghis, il za ricuardât Lorenzo Fabbro, il segretari dal Moviment Friûl, Marco De Agostini, e il scritôr e sagjist Sergio Salvi, che ancjemò tai agns Setante dal secul passât al à provât a fâ capî che chel talian, compagn di altris in Europe, al è un stât multilengâl e plurinazionâl, cui siei libris Le Nazioni proibite. Guida a dieci colonie “interne” dell’ Europa occidentale, Le lingue tagliate. Storia delle minoranze linguistiche in Italia e Patria e matria. Dalla Catalogna al Friuli, dal Paese Basco alla Sardegna: il principio di nazionalità nell’Europa occidentale contemporanea.
Ducj cuancj a àn zontât alc aes Memoriis di Cescje e a àn metût dongje il passât, il presint e l’avignî.
Salvi, in particolâr, daûr dal so lavôr su la lenghe furlane e a pro de lenghe furlane al à paragonât Cescje cul catalan Pompeu Fabra e cul ocitan Lois Alibert.
E je une definizion impegnative, compagn de leture di chest libri che al biel, interessant e penç, ma che al merete let par une vore di motîfs. Però e je une definizion che e rapresente avonde ben l’impegn che al à coventât e che al covente par che une lenghe e puedi jessi lenghe e cussì e puedi vignî doprade… tant che une lenghe, di ducj, par ducj, di dut e par dut.
fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn